আদিল রশিদকে পুল করলেন বিরাট কোহলি। ভারত অধিনায়ক রানের জন্য দৌড় শুরু করলেন। ইংল্যান্ডের উইকেটকিপার বেয়ারস্টো হঠাৎই উল্লাস শুরু করে দিলেন। বিষয়টা কী? কেউই ঠিকমতো বুঝে উঠতে পারলেন না। কিছুক্ষণ বাদেই অবশ্য সবাই ধরে ফেললেন বেয়ারস্টোর উল্লাসের কারণটা। ব্যাক ফুটে শটটি খেলেছিলেন কোহলি। আর সেটা করতে গিয়েই নিজের শরীরের ভারসাম্য ধরে রাখতে পারেননি কোহলি। বাঁ পা এসে লাগে স্টাম্পে। কোহলি আউট হিট উইকেটে। এভাবে আউট হয়ে কোহলি আবার নজির গড়লেন। ২০০২-এর পরে এই প্রথম কোনও ভারতীয় ব্যাটসম্যান হিট উইকেট হয়ে প্যাভিলিয়নে ফেরেন। অধিনায়ক হিসেবে লালা অমরনাথের পরে কোহলিই প্রথম ক্রিকেটার যিনি এভাবে ফিরলেন।এও তো রেকর্ড। 

এভাবেই ফিরতে হয় কোহলিকে। 
কোহলির আগে হিট উইকেট হয়ে ফিরে যাওয়া ভারতীয় ব্যাটসম্যানের সংখ্যাটা নেহাত কম নয়। ২১ জন ভারতীয় ক্রিকেটার এভাবেই ফিরে গিয়েছিলেন। ২০০২-এ ওয়েস্ট ইন্ডিজের বিরুদ্ধে ভিভি এস লক্ষ্ণণ এভাবে ফিরে গিয়েছিলেন। তবে সবার আগে লালা অমরনাথ ১৯৪৯-এ হিট উইকেটের শিকার হয়ে ফিরেছিলেন। লালা অমরনাথের ছেলে মহিন্দর অমরনাথও একইভাবে আউট হয়েছিলেন পাকিস্তান, অস্ট্রেলিয়ার বিরুদ্ধে। ক্যারিবিয়ান দ্বীপপুঞ্জে লক্ষ্মণকে হিট উইকেট হয়ে ফিরতে হয়েছিল ১৩০ রানে। চান্দু বোরদে আবার ১৯৫৯-এ ৯৬ রানে ফিরে গিয়েছিলেন। এর ঠিক তিন বছর বাদে বিজয় মঞ্জরেকর শূন্য রানে হিট উইকেট হন। 
আউট হওয়ার নিরিখে বিচার করলে কোহলিও রেকর্ড গড়লেন। বিরাট কোহলি মানেই এখন রেকর্ড। মাঠের বাইরেও তিনি খবরের শিরোনামে। মাঠের ভিতরেও তাই। তাঁর জন্মদিনে অনুষ্কা শর্মা রাজকোটে উপস্থিত থেকে গোটা দেশের প্রচারমাধ্যমের নজর কেড়ে নিয়েছিলেন। প্রথম টেস্টের প্রথম দিন থেকেই ইংল্যান্ড টেস্টের উপরে জাঁকিয়ে বসার চেষ্টা করছে। কোহলির হিট উইকেট আবার চর্চায় উঠে এল। তিনি অবশ্য চল্লিশ রান করেন।